གོང་གསལ་མཁས་པ་ཚོས་གསུངས་པའི་མདོ་དོན་ནི།ལོ་ཙཱ་བས་བརྩམས་ཆོས་གང་ཞིག་བསྒྱུར་བའི་མཐའ་འབྲས་དེ་སྒྱུར་བྱེད་བུ་ཡིག་ནས་མཚོན་ཞིང་།ཀློག་པ་པོའི་འདྲེན་བྱེད་ཡུལ་དུ་གྱུར་བ་ནི་བསྒྱུར་པའི་བརྗོད་བྱ་དེ་ཡིན་པས་ན།སྒྱུར་བྱེད་བུ་ཡིག་གི་སྐད་ལུགས་ཡིག་སྲོལ་དང་མི་འགལ་ཞིང་།བུ་ཡིག་གི་བརྡ་སྤྲོད་རིགས་ལམ་དང་མཐུན་པའི་ཚིག་སྦྱོར་བརྗོད་པ་འདྲེན་སྟངས་ལ་དང་དོད་བྱེད་དགོས་པ་གལ་ཆེ།འདིར་སླར་ཡང་གལ་དོན་ནན་བཤད་དགོས་པ་ནི།སྐད་གཉིས་ཕབ་སྒྱུར་བྱེད་སྐབས་མ་ཡིག་གི་བརྗོད་པའི་ཚིག་འགྲོས་སུ་སྙེགས་ནས་སྐད་དོད་སྦྱར་བའི་སྟབས་བདེ་སླ་བཅོས་ཀྱི་སྒྱུར་ཚུལ་ཐ་ཤལ་བ་དེས་བརྗོད་བྱའི་གོ་དོན་འཁྲུགས་རྐྱེན་བཟོ་བ་དང་སྒྱུར་བྱེད་བུ་ཡིག་གི་བརྡ་སྤྲོད་རིགས་ལམ་རྙོགས་པའི་སྐྱོན་དུ་གྱུར་བས་ཀུན་གྱིས་སྤོང་དགོས་པ་ཤིན་ཏུ་གལ་ཆེ།